44/2011

J voru gefin að sök fjölmörg brot í tveimur ákærum. J játaði brotin en krafðist sýknu af einum ákærulið, þar sem sök hefði verið fyrnd þegar ákæra var gefin út. Um var að ræða umferðarlagabrot, framin 31. maí 2008, og var J ekki eftir það yfirheyrð á ný vegna þeirra. Henni var birt ákæran er liðin voru rúm tvö ár frá brotunum og rannsókn lögreglu lauk. Litið var svo á að sakaferill J kæmi ekki til álita við mat á refsingu og þessi brot hefðu verið fyrnd þegar ákæran var birt. Þótti með játningu J, sem ætti sér stoð í gögnum málsins, sannað að J hefði gerst sek um þá háttsemi sem ákært væri fyrir. Litið var til þess að J hefði játað brot sín og var það virt henni til refsimildunar, svo og að nokkur dráttur hefði orðið á útgáfu ákæru að því er varðaði elstu brotin. Var refsing J ákveðin fangelsi í tvö ár, en ekki þótti fært að skilorðsbinda dóminn. Þá var hún einnig svipt ökurétti í tvö ár og sex mánuði.

Dómur Hæstaréttar.

Mál þetta dæma hæstaréttardómararnir G-kk-nf G-kk-nf, G-kk-nf C-kk-nf og Ó-kk-nf B-kk-nf Þ-kk-nf.

Ríkissaksóknari skaut málinu til Hæstaréttar 17. janúar 2011 í samræmi við yfirlýsingu ákærðu um áfrýjun. Af hálfu ákæruvaldsins er þess krafist að hinn áfrýjaði dómur verði staðfestur um sakfellingu og sviptingu ökuréttar ákærðu en að refsing hennar verði þyngd.

Ákærða krefst þess aðallega að hún verði sýknuð af brotum, sem fjallað er um í IV. kafla ákæru 19. júlí 2010, og að henni verði ekki gerð frekari refsing en hún hafi þegar sætt með vist í gæsluvarðhaldi. Til vara er þess krafist að refsing verði milduð og bundin skilorði og að frá henni verði dreginn sá tími sem ákærða sætti gæsluvarðhaldi frá 22. október 2010 til 20. apríl 2011. Þess er einnig krafist að sviptingu ökuréttar verði markaður skemmri tími og upphafsdagur hennar verði frá uppkvaðningu héraðsdóms.

Í málinu eru ákærðu gefin að sök fjölmörg brot í tveimur ákærum, sem dagsettar eru 19. júlí 2010 og 3. nóvember sama ár. Krafa ákærðu um sýknu af sakargiftum samkvæmt IV. kafla fyrrnefndu ákærunnar er reist á því að sök hafi verið fyrnd þegar ákæra var gefin út. Um var að ræða umferðarlagabrot, framin 31. maí 2008, og var ákærða ekki eftir það yfirheyrð á ný vegna þeirra. Henni var birt ákæran 24. september 2010, en þá voru liðin rúm tvö ár frá brotunum og því að rannsókn lögreglu lauk. Sakaferill ákærðu kemur ekki til álita við mat á refsingu og voru brotin fyrnd þegar ákæran var birt, sbr. 1. tölulið 1. mgr. 81. gr. almennra hegningarlaga nr. 19/1940 og 1. mgr. 100. gr. umferðarlaga nr. 50/1987. Að gættu því, sem að framan greinir, verður héraðsdómur staðfestur að öðru leyti um sakfellingu ákærðu, svo og um refsingu hennar og sviptingu ökuréttar og greiðslu sakarkostnaðar, en þó þannig að henni verður ekki gert að greiða sakarkostnað sem tengist IV. og X. kafla í ákæru 19. júlí 2010. Frá refsingunni dregst sá tími er ákærða sætti gæsluvarðhaldi eins og greinir í dómsorði.

Ákærða verður dæmd til að greiða allan áfrýjunarkostnað málsins, þar með talin málsvarnarlaun verjanda síns, sem ákveðin eru að meðtöldum virðisaukaskatti eins og greinir í dómsorði.

Dómsorð:

Ákvæði héraðsdóms um refsingu ákærðu, J-kvk-ef R-kvk-ef B-kvk-ef, og um sviptingu ökuréttar hennar skulu vera óröskuð. Til frádráttar refsingu kemur gæsluvarðhald, sem hún sætti frá 22. október 2010 til 20. apríl 2011.

Ákærða greiði 624.697 krónur í sakarkostnað í héraði.

Ákærða greiði allan áfrýjunarkostnað málsins, 235.945 krónur, þar með talin málsvarnarlaun skipaðs verjanda síns, K-kk-ef S-kk-ef hæstaréttarlögmanns, 225.900 krónur.